別氈帳火爐
作者：白居易
朝代：唐

paragraphs: 憶昨臘月天，北風三尺雪。
年老不禁寒，夜長安可徹。
賴有青氈帳，風前自張設。
復此紅火爐，雪中相暖熱。
如魚入淵水，似兔藏深穴。
婉軟蟄鱗蘇，溫燉凍肌活。
方安陰慘夕，遽變陽和節。
無奈時候遷，豈是恩情絕。
毳䈴逐日卷，香燎隨灰滅。
離恨屬三春，佳期在十月。
但令此身健，不作多時別。